## Universitats convoca beques per a estudiants que finalitzen els seus estudis durant el curs 2024-2025

*** La Conselleria destina 180.000 euros per a l’exempció de l’import dels crèdits matriculats pels alumnes en tercera matrícula o successives
* Els llindars de la renda s’han incrementat un 5 % respecte a l’anterior convocatòria i s’han augmentat les deduccions a famílies nombroses o monoparentals
* El termini per a presentar les sol·licituds finalitza el 30 d’abril**

La Conselleria d’Educació, Cultura, Universitats i Ocupació ha convocat beques per a l’alumnat que finalitze els seus estudis universitaris durant el curs 2024-2025 en les universitats que integren el sistema universitari valencià o els seus centres adscrits.

La convocatòria d’estes beques s’ha publicat en el [DOGV](https://dogv.gva.es/datos/2025/03/31/pdf/2025_7602_va.pdf). El termini de presentació de sol·licituds finalitza el 30 d’abril.

La Conselleria, a través de la Direcció General d’Universitats, destina 180.000 euros per a facilitar a l’alumnat que acabe els seus estudis universitaris durant el curs actual. En concret esta ajuda consistirà en l’exempció del pagament de l’import dels crèdits matriculats en tercera matrícula o successives.

Per a l’alumnat matriculat en universitats privades o en centres privats adscrits a universitats públiques, esta beca consistirà en una ajuda per al pagament dels gastos de matrícula dels crèdits matriculats. La quantia d’esta beca serà igual al preu mínim d’un estudi amb la mateixa experimentalitat establida en el Decret 101/2024.

En la convocatòria d’este curs destaca que, per a considerar l’increment de l’IPC, els llindars de renda s’han incrementat un 5 % respecte a l’anterior edició de beques.

Així mateix, s’han augmentat les deduccions a famílies nombroses o monoparentals, tant de categoria general com de categoria especial. La renda familiar a l’efecte d’esta beca, que comprén les rendes de cada un dels membres computables de la família que obtinguen ingressos de qualsevol naturalesa, serà la corresponent a l’exercici 2023.

Fecha: 05/04/2025